## Odluka Ustavnog suda Republike Hrvatske broj:U-IIIA-2806/2005 od 30. svibnja 2007.

### NN 69/2007 (4.7.2007.), Odluka Ustavnog suda Republike Hrvatske broj:U-IIIA-2806/2005 od 30. svibnja 2007.

# USTAVNI SUD REPUBLIKE HRVATSKE

**2153**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio J. M. iz N. B., R. S., kojeg
zastupa D. G., odvjetnik iz Z., na sjednici održanoj 30. svibnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: Pn-2126/98 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, J. M., N. 95/5, N. B., R. S., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
13.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/99. i 49/02. –
pročišćeni tekst, u daljnjem tekstu: Ustavni zakon), podnio je 27. lipnja 2005.
ustavnu tužbu smatrajući da mu je nerazumno dugim trajanjem postupka pred
nadležnim redovnim sudom povrijeđeno ustavno pravo, zajamčeno člankom 29.
stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 9. veljače 1981. pred Općinskim sudom u Zagrebu
tužbom podnositelja protiv tuženika: H. c. d.o.o. Z., G. Z., C. o. d.d. Zagreb i
Z. S., radi naknade štete koju je podnositelj pretrpio na nadvožnjaku zbog
zaleđenog kolnika.
U razdoblju do 5. studenoga 1997. sud je održao više ročišta, provedeno je
medicinsko vještačenje te je podnositelj specificirao tužbeni zahtjev i to na
naknadu štete za uništeno vozilo i rentu za izgubljenu zaradu i mjesečnu rentu.
Rješenjem od 31. srpnja 1992. Općinski sud u Zagrebu oglasio se stvarno
nenadležnim i predmet je ustupljen Okružnom privrednom sudu u Zagrebu, koji je
28. siječnja 1994. donio rješenje o prekidu postupka. Podnositelj je na navedeno
rješenje uložio žalbu, koju je Visoki trgovački sud Republike Hrvatske usvojio,
ukinuo rješenje o prekidu postupka i predmet vratio Okružnom privrednom sudu na
postupak.
U razdoblju od 5. studenoga 1997. u postupku su poduzete sljedeće radnje,
relevantne za odlučivanje o pravima i obvezama podnositelja:
Visoki trgovački sud Republike Hrvatske rješenjem od 22. siječnja 1998. oglasio
se stvarno nenadležnim i predmet dostavio Općinskom sudu u Zagrebu na daljnje
rješavanje.
Rješenjem suda od 16. listopada 1998. pozvan je podnositelj da dostavi točnu
adresu IV. tuženika Z. S. te je podnositelj podneskom od 20. studenoga 1998.
dostavio traženi podatak.
Podneskom od 21. srpnja 1999. podnositelj je povukao tužbu u odnosu na IV.
tuženika i dostavio preslike presuda Okružnog suda u Zagrebu broj: P-1581/77,
presudu Visokog suda Republike Hrvatske broj: Gž-34/1982 i presudu Vrhovnog suda
Republike Hrvatske broj: Rev-1875/83.
Na ročištu 14. veljače 2000. određeno je provođenje financijskog vještačenja, a
rješenjem od 21. ožujka 2000. pozvan je podnositelj da dostavi podatke potrebne
za vještačenje.
Podnositelj je podneskom od 7. prosinca 2000. dostavio sudu traženu
dokumentaciju te je spis dostavljen vještaku Z. R., koji je predmet 6. prosinca
2001. vratio sudu zbog nepotpune dokumentacije potrebne za vještačenje.
Podnositelj je podneskom od 26. travnja 2002. dostavio potrebnu dokumentaciju te
je predmet proslijeđen vještaku, koji je nalaz i mišljenje dostavio 29. travnja
2003. godine.
Podnescima od 19. i 30. svibnja 2003. stranke su se očitovale na nalaz i
mišljenje vještaka, a podnositelj je predložio dopunu vještačenja.
Podneskom od 19. studenoga 2003. podnositelj je dostavio novu dokumentaciju i
uplatnicu o razlici predujma za trošak vještačenja.
Ročište, zakazano za 4. listopada 2004., nije održano jer se spis nije nalazio u
referadi.
Podneskom od 12. listopada 2004. podnositelj je predložio rekonstrukciju spisa
te mu je predsjednik Općinskog suda odgovorio dopisom od 2. prosinca 2004. da
spis nije izgubljen, već da se od 26. svibnja 2004. nalazio na Općinskom
državnom odvjetništvu.
Podnositelj je podnescima od 10. prosinca 2004., 10. siječnja 2005. i 7. lipnja
2005. požurivao postupanje suda.
Dopisom od 3. listopada 2005. sud je zatražio povrat spisa.
Rješenjem suda od 3. siječnja 2007. određeno je vještačenje po vještaku Z. R. i
od 8. veljače 2007. predmet se nalazi kod vještaka.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 9. veljače 1981. pred Općinskim sudom u Zagrebu
tužbom podnositelja.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine«–
Međunarodni ugovori, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Protokol broj: 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola broj: 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola broj:
12 uz Konvenciju za zaštitu ljudskih prava i temeljnih sloboda, »Narodne novine
– Međunarodni ugovori«, broj 9/05.), a Protokol broj: 13 od 1. srpnja 2003.
(Zakon o potvrđivanju Protokola broj: 13 uz Konvenciju za zaštitu ljudskih prava
i temeljnih sloboda, o ukidanju smrtne kazne u svim okolnostima, »Narodne novine
– Međunarodni ugovori«, broj 14/02. i Objava o stupanju na snagu Protokola broj:
13 uz Konvenciju za zaštitu ljudskih prava i temeljnih sloboda, »Narodne novine
– Međunarodni ugovori«, broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 27. lipnja 2005., a do tog dana sudski postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno dvadeset četiri (24) godine, četiri
(4) mjeseca i osamnaest (18) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
sedam (7) godina, sedam (7) mjeseci i dvadeset jedan (21) dan.

4.2. POSTUPANJE NADLEŽNOG SUDA

U pravno relevantnom razdoblju postupak se čitavo vrijeme vodio pred sudom prvog
stupnja, koji je od radnji relevantnih za odlučivanje o pravima i obvezama
podnositelja održao dva ročišta, odredio i proveo financijsko vještačenje. Nakon
podnošenja ustavne tužbe, sud je odredio ponovno financijsko vještačenje.

4.3. PONAŠANJE PODNOSITELJA USTAVNE TUŽBE
(TUŽITELJ U PARNIČNOM POSTUPKU)

Ustavni sud ocjenjuje da je podnositelj ustavne tužbe, kao tužitelj u parničnom
postupku, nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da dosadašnji tijek sudskog postupka ne ukazuje da se u
konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u ovom predmetu u pravno relevantnom
razdoblju vodio pred sudom prvog stupnja u trajanju duljem od sedam (7) godina,
bez da je odlučeno o zahtjevu podnositelja, što u pravnoj stvari, koja nije
složene pravne naravi, ne udovoljava zahtjevu suđenja u razumnom roku.
Imajući u vidu ukupnu duljinu postupka (preko dvadeset četiri godine),
neaktivnost i neučinkovitost suda prvog stupnja, kao i činjenicu da se postupak
čitavo vrijeme vodi pred sudom prvog stupnja bez da je odlučeno o tužbenom
zahtjevu, Ustavni sud utvrđuje da je dugim trajanjem sudskog postupka, u kojemu
nije donijeta pravomoćna odluka suda, podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima i obvezama, koje je zajamčeno člankom 29. stavkom 1. Ustava
Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2806/2005
Zagreb, 30. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 69/2007-2153
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)